विश्व व्यापी वेब
विश्वव्यापी जाल या केवल जाल अन्तर्जाल पर एक सूचना तंत्र है जो दस्तावेज़ों को अतिपाठ कड़ियों द्वारा अन्य दस्तावेज़ों से जोड़ने की अनुमति देती है, जिससे उपयोक्ता एक दस्तावेज़ से दूसरे दस्तावेज़ में जाकर जानकारी खोजने में सक्षम होता है। दस्तावेज़ और डाउनलोड करने योग्य मीडिया को जाल सर्वरों के माध्यम से संजाल पर उपलब्ध कराया जाता है और जाल ब्राउज़र जैसे प्रोग्रामों द्वारा अभिगमन किया जा सकता है। विश्वव्यापी जाल पर सर्वर और संसाधनों की पहचान की जाती है और सम स्रोत निर्धारक (स्रोनि) कहे जाने वाले कैरेक्टर स्ट्रिङ्स के माध्यम से स्थित होते हैं। मूल और अभी भी बहुत सामान्य दस्तावेज़ प्रकार अतिपाठ मार्कप भाषा (एचटीएमएल) में स्वरूपित एक जालपृष्ठ है। यह मार्कप भाषा सादे पाठ, छवियों, एम्बेडेड वीडियो और औडियो सामग्री और लिपि (लघु प्रोग्राम) का समर्थन करती है जो जटिल उपयोगकर्ता सहभागिता को लागू करती है। एचटीएमएल भाषा अतिकड़ियों (एम्बेडेड यूआरएल) का भी समर्थन करती है जो अन्य जाल संसाधनों तक तत्काल पहुँच प्रदान करती है। जाल मार्गदर्शन, कई जालस्थलों पर ऐसे अतिकड़ियों का अनुसरण करने का सामान्य अभ्यास है। जालानुप्रयोग वे जाल पृष्ठ होते हैं जो अनुप्रयोग सॉफ़्ट्वैर के रूप में कार्य करते हैं। अतिपाठ स्थानान्तर प्रोटोकॉल (HTTP) का प्रयोग करके जाल में जानकारी अन्तर्जाल पर स्थानान्तरित की जाती है। एक सामान्य विषय के साथ कई जाल संसाधन और साधारणतः एक सामान्य डोमेन नाम एक जालस्थल बनाते हैं। एक एकल जाल सर्वर कई जालस्थलें प्रदान कर सकता है, जबकि कुछ जालस्थलें, विशेष रूप से सबसे लोकप्रिय जालस्थलें, कई सर्वरों द्वारा प्रदान की जा सकती हैं। जालस्थल सामग्री असंख्य कम्पनियों, संगठनों, सरकारी संस्थानों और व्यक्तिगत उपयोगकर्ताओं द्वारा प्रदान की जाती है; और इसमें भारी मात्रा में निजी, सार्वजनिक, शैक्षणिक, मनोरंजक, व्यावसायिक और सरकारी जानकारी शामिल हैं। 1989 में यूरोपीय नाभिकीय अनुसंधान संगठन में टिम बर्नर्स ली द्वारा जाल का आविष्कार किया गया था और 1991 में इसे जनता के लिए खोल दिया गया था। इसकी कल्पना "सार्वभौमिक संयुक्त सूचना प्रणाली" के रूप में की गई थी।